CELEX: 32010R0962
Language: mt
Date: 2010-10-26 00:00:00
Title: Regolament tal-Kummissjoni (UE) Nru 962/2010 tas- 26 ta’ Ottubru 2010 li jemenda r-Regolament (KE) Nru 2042/2003 dwar il-kapaċità kontinwata li jintużaw fl-ajru [ajrunavigabbiltà] ta' inġenji tal-ajru u prodotti, partijiet u tagħmir ajrunawtiku, u dwar l-approvazzjoni ta' organizzazzjonijiet u persunal involut f'dan ix-xogħol  Test b’relevanza għaż-ŻEE

27.10.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 281/78
            
         REGOLAMENT TAL-KUMMISSJONI (UE) Nru 962/2010
   tas-26 ta’ Ottubru 2010
   li jemenda r-Regolament (KE) Nru 2042/2003 dwar il-kapaċità kontinwata li jintużaw fl-ajru [ajrunavigabbiltà] ta' inġenji tal-ajru u prodotti, partijiet u tagħmir ajrunawtiku, u dwar l-approvazzjoni ta' organizzazzjonijiet u persunal involut f'dan ix-xogħol
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2) tiegħu,
   Wara li kkunsidrat ir-Regolament tal-Kunsill (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni tal-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (1), kif emendat bir-Regolament 1108/2009 (2), u b'mod partikolari l-Artikolu 5(5) tiegħu,
   Billi:
   
               (1)
            
            
               Sabiex jinżamm livell għoli ta' uniformità fis-sikurezza tal-avjazzjoni fl-Ewropa, huwa meħtieġ li jibqgħu jinżammu r-rekwiżiti u proċeduri attwali li jikkonċernaw l-ajrunavigabbiltà kontinwa tal-inġenji tal-ajru u ta' prodotti, partijiet u tagħmir ajrunawtiċi, u l-approvazzjoni ta’ organizzazzjonijiet u persunal involut f’dan ix-xogħol, b'mod partikolari fir-rigward tar-rekwiżiti li jikkonċernaw it-taħriġ, l-eżaminazzjonijiet, l-għarfien u l-esperjenza għall-ħruġ ta' liċenzji għall-manutenzjoni tal-inġenji tal-ajru li mhumiex involuti fit-trasport kummerċjali bl-ajru.
            
         
               (2)
            
            
               L-Aġenzija Ewropea tas-Sikurezza tal-Avjazzjoni (minn hawn ’il quddiem, “l-Aġenzija”) ressqet tliet Opinjonijiet (3) lill-Kummissjoni; l-Aġenzija ħarġet dawn l-Opinjonijiet skont l-Artikoli 17(2)(b) u 19(1) tar-Regolament (KE) Nru 216/2008. Għandu jingħata żmien biżżejjed biex issir il-valutazzjoni tal-impatt ta' kwalunkwe tibdil li jsir fir-regoli applikabbli attwalment, sabiex jiġi żgurat li dawn ir-regoli jibqgħu sempliċi, proporzjonati, effettivi mil-lat ta' nfiq u effiċjenti fil-każijiet kollha, fejn titqies il-valutazzjoni tar-riskji.
            
         
               (3)
            
            
               Għaldaqstant, jeħtieġ li l-awtoritajiet kompetenti tal-Istati Membri u l-partijiet interessati jkunu jistgħu jiddifferixxu l-applikazzjoni ta' ċerti dispożizzjonijiet li jaffettwaw l-inġenji tal-ajru li mhumiex involuti fit-trasport kummerċjali bl-ajru, għal perjodu ulterjuri ta' sena.
            
         
               (4)
            
            
               Ir-Regolament tal-Kummissjoni (KE) Nru 2042/2003 (4) għandu għalhekk jiġi emendat kif jixraq.
            
         
               (5)
            
            
               Il-miżuri previsti f'dan ir-Regolament huma skont l-opinjoni tal-Kumitat stabbilit bl-Artikolu 65 tar-Regolament (KE) Nru 216/2008.
            
         ADOTTAT DAN IR-REGOLAMENT:
   Artikolu 1
   L-Artikolu 7(3)(g) tar-Regolament (KE) Nru 2042/2003 hu mibdul b'dan li ġej:
   
               “(g)
            
            
               għal inġenji tal-ajru li mhumiex involuti fit-trasport kummerċjali bl-ajru minbarra inġenji tal-ajru kbar, il-bżonn tal-konformità mal-Anness III (Parti 66) fid-dispożizzjonijiet li ġejjin, sat-28 ta' Settembru 2011:
               
                           —
                        
                        
                           M.A.606(g) u M.A.801(b)2 tal-Anness I (Parti-M),
                        
                     
                           —
                        
                        
                           145.A.30(g) u (h) tal-Anness II (Parti-145).”.
                        
                     
         Artikolu 2
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-26 ta’ Ottubru 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 79, 19.3.2008, p. 1.
   
      (2)  ĠU L 309, 24.11.2009, p. 51.
   
      (3)  Opinjoni Nru 05/2008 tal-EASA dwar “Il-limitu ta' żmien biex tintwera l-konformità ma' rekwiżiti ta' għarfien u esperjenza”, Opinjoni Nru 04/2009 dwar “liċenzji għall-manutenzjoni ta' inġenji tal-ajru għal inġenji tal-ajru li mhumiex kumplessi” u Opinjoni Nru 05/2009 dwar “privileġġi tal-liċenzji għall-manutenzjoni ta' inġenji tal-ajru B1 u B2” u “klassifikazzjonijiet tat-tip u tal-grupp” u “taħriġ għall-klassifikazzjoni tat-tip”.
   
      (4)  ĠU L 315, 28.11.2003, p. 1.